CELEX: 
Language: el
Date: 2018-11-16 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά την εξαίρεση για τη χρήση μολύβδου σε συγκολλητικά υλικά για την ολοκλήρωση ανθεκτικής ηλεκτρικής σύνδεσης μεταξύ πλακιδίων και φορέων ημιαγωγού σε περιβλήματα αντεστραμμένων ολοκληρωμένων κυκλωμάτων (flip chip)

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τους σκοπούς της προσαρμογής στην τεχνική πρόοδο, το παράρτημα ΙΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (RoHS 2), όσον αφορά μια εξαίρεση για ειδικές εφαρμογές που περιέχουν μόλυβδο.
            
            
               Η οδηγία RoHS 2 περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό, όπως προβλέπεται στο άρθρο 4. Η εν λόγω πράξη τέθηκε σε ισχύ στις 21 Ιουλίου 2011.
            
            
               Οι ουσίες που υπόκεινται σε περιορισμό απαριθμούνται στο παράρτημα II της οδηγίας RoHS 2. Ενώ ο περιορισμός του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων και των πολυβρωμοδιφαινυλαιθέρων τελεί ήδη σε ισχύ, ο περιορισμός του φθαλικού δις-(2-αιθυλεξυλίου) (DEHP), του φθαλικού βενζυλίου βουτυλίου (BBP), του φθαλικού διβουτυλίου (DBP) και του φθαλικού διισοβουτυλίου (DIBP) θα τεθεί σε ισχύ από την 22α Ιουλίου 2019 ή μεταγενέστερα. Στα παραρτήματα III και IV της RoHS 2 παρατίθενται τα υλικά και τα κατασκευαστικά στοιχεία ηλεκτρικού και ηλεκτρονικού εξοπλισμού (ΗΗΕ) για ειδικές εφαρμογές οι οποίες εξαιρούνται από τον περιορισμό χρήσης ουσιών του άρθρου 4 παράγραφος 1 της RoHS 2.
            
            
               Το άρθρο 5 περιέχει διατάξεις για την προσαρμογή των παραρτημάτων III και IV στην επιστημονική και τεχνική πρόοδο (προσθήκη, ανανέωση, τροποποιήσεις και ανάκληση εξαιρέσεων). Σύμφωνα με το άρθρο 5 παράγραφος 1 στοιχείο α), στα παραρτήματα III και IV προστίθενται εξαιρέσεις μόνο αν η προσθήκη δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 
                  2
               και εφόσον συντρέχει μια από τις ακόλουθες προϋποθέσεις: η εξάλειψη ή υποκατάστασή τους με αλλαγές στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II είναι επιστημονικώς ή τεχνικώς ανέφικτη· δεν διασφαλίζεται η αξιοπιστία των υποκαταστάτων· ή οι συνολικές αρνητικές επιπτώσεις της υποκατάστασης για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών.
            
            
               Επιπροσθέτως, το άρθρο 5 παράγραφος 1 προβλέπει ότι η Ευρωπαϊκή Επιτροπή (η «Επιτροπή») προσθέτει στους καταλόγους των παραρτημάτων III και ΙV υλικά και κατασκευαστικά στοιχεία ΗΗΕ για ειδικές εφαρμογές μέσω κατ’ εξουσιοδότηση πράξεων σύμφωνα με το άρθρο 20. Το άρθρο 5 παράγραφος 3 και το παράρτημα V καθορίζουν τη διαδικασία υποβολής αιτήσεων για χορήγηση, ανανέωση ή ανάκληση εξαίρεσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Από τη δημοσίευση της οδηγίας RoHS 2, η Επιτροπή έχει λάβει πολυάριθμα
                  3
                αιτήματα από οικονομικούς φορείς, σύμφωνα με τις διατάξεις του άρθρου 5 παράγραφος 3 και του παραρτήματος V, τόσο για την έγκριση νέων εξαιρέσεων όσο και για την ανανέωση υφιστάμενων εξαιρέσεων.
            
            
               Η ισχύουσα εξαίρεση 15 στο παράρτημα ΙΙΙ επιτρέπει τη χρήση μολύβδου σε συγκολλητικά υλικά για την ολοκλήρωση ανθεκτικής ηλεκτρικής σύνδεσης μεταξύ πλακιδίων και φορέων ημιαγωγού σε περιβλήματα αντεστραμμένων ολοκληρωμένων κυκλωμάτων (flip chip). Τον Ιανουάριο του 2015 η Επιτροπή έλαβε μία αίτηση για ανανέωση της εν λόγω εξαίρεσης. Μολονότι η προβλεπόμενη ημερομηνία λήξης ισχύος της εξαίρεσης 15 ήταν η 21η Ιουλίου 2016 για τις κατηγορίες 1 έως 7 και την κατηγορία 10
                  4
               , σύμφωνα με τις απαιτήσεις της οδηγίας RoHS (άρθρο 5 παράγραφος 5 δεύτερο εδάφιο), η εξαίρεση εξακολουθεί να ισχύει έως ότου η Επιτροπή λάβει απόφαση σχετικά με την αίτηση ανανέωσης.
            
            
               Η Επιτροπή, προκειμένου να αξιολογήσει την αίτηση εξαίρεσης, δρομολόγησε μελέτη για να διενεργηθεί η απαιτούμενη τεχνική και επιστημονική αξιολόγηση, καθώς και διαδικτυακή ανοιχτή διαβούλευση 
                  5
               διάρκειας οκτώ εβδομάδων με τα ενδιαφερόμενα μέρη σχετικά με την αίτηση. Στη διαβούλευση με τα ενδιαφερόμενα μέρη υποβλήθηκαν δύο συνεισφορές. 
            
            
               Η τελική έκθεση που περιέχει την αξιολόγηση της αίτησης έχει δημοσιευτεί
                  6
               · οι ενδιαφερόμενοι ενημερώθηκαν σχετικά.
            
            
               Ακολούθως, η Επιτροπή ζήτησε τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της RoHS 2 σε γραπτή μορφή, όπως είχε συμφωνηθεί σε προηγούμενη συνεδρίαση
                  7
               . Οι εμπειρογνώμονες συμφώνησαν με το σχέδιο που υπέβαλε η Επιτροπή, με τη μεγάλη πλειοψηφία να απέχει από την ψηφοφορία. Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση οδηγίας δημοσιεύθηκε στη διαδικτυακή πύλη για τη βελτίωση της νομοθεσίας, επί τέσσερις εβδομάδες, προς σχολιασμό από το κοινό. Υποβλήθηκαν τέσσερις παρατηρήσεις από τις οποίες όλες τέθηκαν υπέρ της πράξης και μία πρότεινε τροποποιημένη διατύπωση (η οποία αξιολογήθηκε στο πλαίσιο της τεχνικής αξιολόγησης και απορρίφθηκε) και παράταση της μεταβατικής περιόδου στους 18 μήνες. Έχουν πραγματοποιηθεί όλες οι ενέργειες που απαιτούνται όσον αφορά τις εξαιρέσεις από τον περιορισμό χρήσης ουσιών σύμφωνα με το άρθρο 5 παράγραφοι 3 έως 7
                  8
               . Το Συμβούλιο και το Κοινοβούλιο ενημερώθηκαν σχετικά με όλες τις δραστηριότητες.
            
            
               Η τελική έκθεση επισήμανε ιδίως τις ακόλουθες τεχνικές πληροφορίες και αξιολόγηση:
            
            
               ·Τα συγκολλητικά υλικά που περιέχουν μόλυβδο χρησιμοποιούνται σε συνδέσεις flip chip ως σφαιρίδια κόλλησης και ως συγκολλητές για τη σύνδεση του πλακιδίου με τον φορέα. Τα εν λόγω συγκολλητικά υλικά πρέπει να είναι ανθεκτικά στην αστοχία λόγω ηλεκτρομετανάστευσης και στις εξαιρετικά υψηλές πυκνότητες ρεύματος που απαιτούνται· να δημιουργούν μια ιεραρχία υλικών συγκόλλησης που να επιτρέπει τη σταδιακή συναρμολόγηση και την επαναληπτική επεξεργασία κατά την κατασκευαστική διαδικασία· και να έχουν υψηλή ελασιμότητα για τη μείωση της θερμομηχανικής καταπόνησης στις μεταλλουργικές δομές που βρίσκονται κάτω από τις σφαιρικές προεξοχές, ιδιαίτερα σε μεγαλύτερα πλακίδια.
            
            
               ·Επί του παρόντος, η υποκατάσταση ή η εξάλειψη του μολύβδου δεν είναι ακόμα επιστημονικά και τεχνικά εφικτή για ορισμένα περιβλήματα αντεστραμμένων ολοκληρωμένων κυκλωμάτων. 
            
            
               Τα αποτελέσματα της αξιολόγησης για τις κατηγορίες 1 έως 7 και την κατηγορία 10 δείχνουν ότι η αίτηση εξαίρεσης που αφορά την εγγραφή 15 του παραρτήματος ΙΙΙ πληροί τουλάχιστον ένα από τα σχετικά κριτήρια που καθορίζονται στο άρθρο 5 παράγραφος 1 στοιχείο α). Η υφιστάμενη διατύπωση της εξαίρεσης τροποποιήθηκε για να περιοριστεί το πεδίο εφαρμογής της εξαίρεσης στις εφαρμογές για τις οποίες δεν υπάρχουν ακόμα αξιόπιστες εναλλακτικές επιλογές, με την προσθήκη της επιμέρους εγγραφής 15 (α) στο σημείο 15. Καθορίστηκε περίοδος ισχύος έως τις 21 Ιουλίου 2021· δεν αναμένεται να υπάρξουν δυσμενείς επιπτώσεις στην καινοτομία. Στις περιπτώσεις στις οποίες υπάρχουν ήδη αξιόπιστες εναλλακτικές επιλογές, η υποκατάσταση αναμένεται να έχει αμελητέες μόνο κοινωνικοοικονομικές επιπτώσεις για την περίοδο αυτή, καθώς η σταδιακή υποκατάσταση με εναλλακτικές επιλογές που δεν περιέχουν μόλυβδο βρίσκεται ήδη σε εξέλιξη. 
            
            
               Για τις κατηγορίες εκτός των κατηγοριών 1 έως 7 και της κατηγορίας 10, η ισχύουσα εξαίρεση παραμένει ως έχει για τις περιόδους ισχύος που ορίζονται στο άρθρο 5 παράγραφος 2. Η εν λόγω εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 («REACH»), σύμφωνα με το άρθρο 5 της οδηγίας 2011/65/ΕΕ.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
         
         
            
               Η κατ’ εξουσιοδότηση οδηγία προβλέπει εξαίρεση από τους περιορισμούς του άρθρου 4 παράγραφος 1 για τη χρήση μολύβδου σε ειδικές εφαρμογές, η οποία θα καταχωριστεί στο παράρτημα III της οδηγίας 2011/65/EΕ.
            
            
               Η πράξη είναι κατ’ εξουσιοδότηση οδηγία, όπως ορίζει η οδηγία 2011/65/ΕΕ, και, ειδικότερα, πληροί τις απαιτήσεις του άρθρου 5 παράγραφος 1 στοιχείο α).
            
            
               Σκοπός της κατ’ εξουσιοδότηση οδηγίας είναι η συμβολή στην προστασία της ανθρώπινης υγείας και του περιβάλλοντος και η προσέγγιση των διατάξεων για τη λειτουργία της εσωτερικής αγοράς στον τομέα του ηλεκτρικού και ηλεκτρονικού εξοπλισμού, επιτρέποντας τη χρήση κατά τα άλλα απαγορευμένων ουσιών για ειδικές εφαρμογές, σύμφωνα με τις διατάξεις και υπό τους όρους της οδηγίας RoHS 2 και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Σύμφωνα με την αρχή της αναλογικότητας, το μέτρο δεν υπερβαίνει τα αναγκαία για την επίτευξη του στόχου του.
            
            
               Η πρόταση δεν έχει επιπτώσεις στον προϋπολογισμό της ΕΕ.
            
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ
            
            
               της 16.11.2018
            
            
               για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά την εξαίρεση για τη χρήση μολύβδου σε συγκολλητικά υλικά για την ολοκλήρωση ανθεκτικής ηλεκτρικής σύνδεσης μεταξύ πλακιδίων και φορέων ημιαγωγού σε περιβλήματα αντεστραμμένων ολοκληρωμένων κυκλωμάτων (flip chip)
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  9
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)
                     Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει ορισμένες επικίνδυνες ουσίες που απαριθμούνται στο παράρτημα II της εν λόγω οδηγίας. Η απαίτηση αυτή δεν ισχύει για τις εφαρμογές που απαριθμούνται στο παράρτημα III της οδηγίας 2011/65/ΕΕ.
            
            
               (2)
                     Οι διάφορες κατηγορίες ηλεκτρικού και ηλεκτρονικού εξοπλισμού στις οποίες εφαρμόζεται η οδηγία 2011/65/ΕΕ (κατηγορίες 1 έως 11) παρατίθενται στο παράρτημα I της εν λόγω οδηγίας.
            
            
               (3)
                     Ο μόλυβδος αποτελεί ουσία που υπόκειται σε περιορισμό και παρατίθεται στο παράρτημα II της οδηγίας 2011/65/ΕΕ. Ωστόσο, η χρήση μολύβδου σε συγκολλητικά υλικά για την ολοκλήρωση ανθεκτικής ηλεκτρικής σύνδεσης μεταξύ πλακιδίων και φορέων ημιαγωγού σε περιβλήματα αντεστραμμένων ολοκληρωμένων κυκλωμάτων (flip chip) έχει εξαιρεθεί από τον περιορισμό και, ως εκ τούτου, παρατίθεται επί του παρόντος στην εγγραφή 15 του παραρτήματος ΙΙΙ της εν λόγω οδηγίας. Η εν λόγω εξαίρεση έληξε για τις κατηγορίες 1 έως 7 και την κατηγορία 10 στις 21 Ιουλίου 2016.
            
            
               (4)
                     Η Επιτροπή έλαβε αίτηση για ανανέωση της εξαίρεσης αυτής πριν από την 21η Ιανουαρίου 2015, σύμφωνα με το άρθρο 5 παράγραφος 5 της οδηγίας 2011/65/ΕΕ. Η εξαίρεση εξακολουθεί να ισχύει έως ότου ληφθεί απόφαση σχετικά με την εν λόγω αίτηση.
            
            
               (5)
                     Τα συγκολλητικά υλικά που περιέχουν μόλυβδο χρησιμοποιούνται σε συνδέσεις flip chip ως σφαιρίδια κόλλησης και ως συγκολλητές για τη σύνδεση του πλακιδίου με τον φορέα. Τα συγκολλητικά υλικά πρέπει να είναι ανθεκτικά στην αστοχία λόγω ηλεκτρομετανάστευσης στις εξαιρετικά υψηλές πυκνότητες ρεύματος που απαιτούνται και να μπορούν να δημιουργούν ιεραρχία υλικών συγκόλλησης που επιτρέπει τη σταδιακή συναρμολόγηση και την επαναληπτική επεξεργασία των κατασκευαστικών στοιχείων κατά την κατασκευαστική διαδικασία. Πρέπει επίσης να έχουν υψηλή ελασιμότητα για τη μείωση της θερμομηχανικής καταπόνησης στις μεταλλουργικές δομές που βρίσκονται κάτω από τις σφαιρικές προεξοχές, ιδίως σε μεγαλύτερα πλακίδια.
            
            
               (6)
                     Για ορισμένες εφαρμογές που καλύπτονται από την παρούσα εξαίρεση, η υποκατάσταση ή η εξάλειψη του μολύβδου δεν είναι ακόμα επιστημονικά και τεχνικά εφικτή λόγω έλλειψης αξιόπιστων υποκατάστατων. Η εν λόγω εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  10
               . Επομένως θα πρέπει να ανανεωθεί για τις εν λόγω εφαρμογές.
            
         
         
            
               (7)
                     Για όλες τις άλλες εφαρμογές που επί του παρόντος καλύπτονται από την εξαίρεση, δεν πληρούνται οι όροι για ανανέωση. Η εξαίρεση για τις εν λόγω εφαρμογές θα πρέπει να εξακολουθήσει να ισχύει επί 12 μήνες μετά την ημερομηνία έναρξης ισχύος της κατ’ εξουσιοδότηση οδηγίας σύμφωνα με το άρθρο 5 παράγραφος 6 της οδηγίας 2011/65/ΕΕ.
            
            
               (8)
                     Δεδομένου ότι, για τις εφαρμογές που αφορά η εν λόγω ανανέωση, δεν υπάρχουν διαθέσιμες αξιόπιστες εναλλακτικές λύσεις στην αγορά, η εξαίρεση για τις εν λόγω εφαρμογές θα πρέπει να ανανεωθεί για τις κατηγορίες 1 έως 7 και την κατηγορία 10 για μέγιστη διάρκεια πέντε ετών έως τις 21 Ιουλίου 2021. Λαμβανομένων υπόψη των αποτελεσμάτων που αποφέρουν οι συνεχιζόμενες προσπάθειες για την εξεύρεση αξιόπιστων υποκατάστατων, η διάρκεια ισχύος της εξαίρεσης δεν είναι πιθανό να έχει δυσμενείς επιπτώσεις στην καινοτομία.
            
            
               (9)
                     Για τις άλλες κατηγορίες πλην των κατηγοριών 1 έως 7 και της κατηγορίας 10, η υφιστάμενη εξαίρεση εξακολουθεί να ισχύει σύμφωνα με τις περιόδους ισχύος που ορίζονται στο άρθρο 5 παράγραφος 2 δεύτερο εδάφιο της οδηγίας 2011/65/ΕΕ. Για λόγους σαφήνειας, οι ημερομηνίες λήξης θα πρέπει να προστεθούν στο παράρτημα III της εν λόγω οδηγίας.
            
            
               (10)
                     Επομένως, η οδηγία 2011/65/ΕΕ θα πρέπει να τροποποιηθεί αναλόγως, 
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2
            
            
               1.Τα κράτη μέλη εγκρίνουν και δημοσιεύουν, το αργότερο την [τελευταία ημέρα του 12ου μήνα από την ημερομηνία έναρξης ισχύος της παρούσας οδηγίας], τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την [τελευταία ημέρα του 12ου μήνα από την ημερομηνία έναρξης ισχύος της παρούσας οδηγίας + 1 ημέρα].
            
            
               Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 16.11.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 174 της 1.7.2011, σ. 88.
               
               
                  
                     (2)
                  
                        ΕΕ L 396 της 30.12.2006, σ. 1.
               
               
                  
                     (3)
                  
                        Ο κατάλογος είναι διαθέσιμος στη διεύθυνση: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        Ειδικότερα, οι κατηγορίες αυτές είναι οι εξής: 1. Μεγάλες οικιακές συσκευές· 2. Μικρές οικιακές συσκευές· 3. Εξοπλισμός τεχνολογίας πληροφοριών και τηλεπικοινωνιών· 4. Καταναλωτικά είδη· 5. Είδη φωτισμού· 6. Ηλεκτρικά και ηλεκτρονικά εργαλεία· 7. Παιχνίδια και εξοπλισμός αναψυχής και αθλητισμού· 10. Αυτόματοι διανομείς. Οι κατηγορίες ΗΗΕ απαριθμούνται στο παράρτημα I της οδηγίας RoHS 2.
               
               
                  
                     (5)
                  
                        
                  Διάρκεια της διαβούλευσης
                  : από τις 21.8.2015 έως τις 16.10.2015.
               
               
                  
                     (6)
                  
                  
                        
                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                      
                  
               
               
                  
                     (7)
                  
                        Οι διαβουλεύσεις πραγματοποιήθηκαν γραπτώς από τις 27 Απριλίου έως τις 18 Μαΐου 2017
               
               
                  
                     (8)
                  
                        Ο κατάλογος των απαιτούμενων διοικητικών ενεργειών παρατίθεται στον 
                  ιστότοπο της Επιτροπής
                   Μπορείτε να δείτε το τρέχον στάδιο της διαδικασίας για κάθε σχέδιο κατ’ εξουσιοδότησης πράξης στο διοργανικό μητρώο των κατ’ εξουσιοδότηση πράξεων στη σελίδα 
                  https://webgate.ec.europa.eu/regdel/#/home
                   
               
               
                  
                     (9)
                  
                        ΕΕ L 174 της 1.7.2011, σ. 88.
               
               
                  
                     (10)
                  
                        Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώρηση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (ΕΕ L 396 της 30.12.2006, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Στο παράρτημα III, η εγγραφή 15 αντικαθίσταται από το ακόλουθο κείμενο:
            
            
                     
                        «15
                     
                  
                  
                     
                        Μόλυβδος σε συγκολλητικά υλικά για την ολοκλήρωση ανθεκτικής ηλεκτρικής σύνδεσης μεταξύ πλακιδίων και φορέων ημιαγωγών σε περιβλήματα αντεστραμμένων ολοκληρωμένων κυκλωμάτων (flip chip)
                     
                  
                  
                     
                        Εφαρμόζεται στις κατηγορίες 8, 9 και 11 και λήγει:
                     
                     
                        -την 21η Ιουλίου 2021 για τις κατηγορίες 8 και 9 εκτός από τα ιατροτεχνολογικά προϊόντα για διάγνωση in vitro και τα βιομηχανικά όργανα παρακολούθησης και ελέγχου·
                     
                     
                        -την 21η Ιουλίου 2023 για τα ιατροτεχνολογικά προϊόντα για διάγνωση in vitro της κατηγορίας 8·
                     
                     
                        -την 21η Ιουλίου 2024 για τα βιομηχανικά όργανα παρακολούθησης και ελέγχου της κατηγορίας 9 και για την κατηγορία 11.
                     
                  
               
                     
                        15(α)
                     
                  
                  
                     
                        Μόλυβδος σε συγκολλητικά υλικά για την ολοκλήρωση ανθεκτικής ηλεκτρικής σύνδεσης μεταξύ πλακιδίων και φορέων ημιαγωγών σε περιβλήματα αντεστραμμένων ολοκληρωμένων κυκλωμάτων, όταν ισχύει τουλάχιστον ένα από τα ακόλουθα κριτήρια: 
                     
                     
                        -ημιαγωγοί τεχνολογίας 90 nm ή μεγαλύτερης·
                     
                     
                        -μοναδικό πλακίδιο εμβαδού 300 mm2 ή μεγαλύτερου εμβαδού σε οποιασδήποτε τεχνολογίας ημιαγωγούς·
                     
                     
                        -περιβλήματα με στοίβα πλακιδίων εμβαδού 300 mm2 ή μεγαλύτερου, ή ενδιάμεσα στρώματα πυριτίου εμβαδού 300mm2 ή μεγαλύτερου.
                     
                  
                  
                     
                        Εφαρμόζεται στις κατηγορίες 1 έως 7 και την κατηγορία 10 και λήγει την 21η Ιουλίου 2021.»